Derde plaasaanval in Vrystaat die week | Maroela Media
Pres. Cyril Ramaphosa moet erns maak met landelike veiligheid. Só sê die VF Plus na die derde ernstige plaasaanval in die Vrystaat die afgelope week.
"Die jongste plaasaanval in die Vrystaat op Japie van den Berg op sy plaas Hillbrow in Vierfontein, beklemtoon die noodsaak vir meer effektiewe landelike beveiliging," sê Jan van Niekerk, VF Plus- provinsiale leier vir die Vrystaat.
Maroela Media het vroeër berig dat Van den Berg Dinsdagaand by sy plaashek oorval, na sy plaashuis gesleep, vasgebind, agterop sy bakkie geboender en kilometers verder agtergelaat is.
"'n Familielid van Van den Berg is boonop onlangs wreedaardig op sy plaas in Wesselsbron aangeval deur 'n persoon wat op borgtog vrygelaat is. Hy het intussen in 'n motorongeluk omgekom," sê Van Niekerk.
Nog 'n Vrystaatse boer, Mimie Jacobs, is Saterdag op haar plaas buite Bloemfontein aangeval. Sy het steekwonde aan haar kop opgedoen, het Maroela Media berig.
"Pres. Cyril Ramaphosa het onlangs belowe om die strafregstelsel te laat hersien om die paroolstelsel moontlik aan te pas om toe te sien dat veroordeelde misdadigers nie op vrye voete weer geslagsgeweld pleeg nie," sê Van Niekerk.
"Die politieke wil bestaan duidelik om geslagsgeweld te bekamp, maar die uitroepe na landelike beveiliging val op dowe ore. Dit is onaanvaarbaar dat die Vrystaatse premier, Sisi Ntombela, geensins na landelike beveiliging verwys het in haar provinsiale rede nie."
Die VF Plus meen die oomblik wat die politieke wil ontstaan om landelike gebiede te beveilig en behoorlike strafmaatreëls in te stel, sal daar 'n drastiese afname in plaasaanvalle en ‑moorde wees.
"Landelike gemeenskappe is weerloos en afgeleë en moet met tye etlike ure wag vir hulp vanuit stedelike gebiede," sê Van Niekerk.
Hy sê die VF Plus spreek sy innige simpatie uit teenoor die slagoffer, familie en vriende en wens hom 'n spoedige herstel toe. "Die party sal die nodige hulp verleen om te verseker dat die skuldiges opgespoor en vervolg word sodat geregtigheid geskied."
Dit maak mens briesend om die te lees! Dis mense skending op die hoogste graad…
Die anc regering gaan nie help die boere moet hulle strukture verbeter,ek kan nie glo plaas aanvallers is slimmer en sterker as die boere nie ,raak georden ,gedisiplineerd en verdedig julself .